
背誦內容

注：
紅色：背錯（多背了一個字）

《大學》背誦：
1、大學之道：在明明德，在親民，在止於至善。知止而后有定，定而后能靜，靜而后能安，安而后能慮，慮而后能得。物有本末，事有終始，知所先後，則近道矣。
古之欲明明德於天下者，先治其國；欲治其國者，先齊其家；欲齊其家者，先脩其身；欲脩其身者，先正其心；欲正其心者，先誠其意；欲誠其意者，先致其知，致知在格物。物格而后知至，知至而后意誠，意誠而后心正，心正而后身脩，身脩而后家齊，家齊而后國治，國治而后天下平。
自天子以至於庶人，壹是皆以脩身為本。其本亂而末治者否矣，其所厚者薄，而其所薄者厚，未之有也！
此謂知本，此謂知之至也。

2、所謂誠其意者，毋自欺也。如惡惡臭，如好好色，此之謂自謙。故君子必慎其獨也。小人閒居為不善，無所不至；見君子而後厭然，揜其不善，而著其善。人之視己，如見其肺肝然，則何益矣？此謂誠於中，形於外，故君子必慎其獨也。
曾子曰：「十目所視，十手所指，其嚴乎！」富潤屋，德潤身，心廣體胖，故君子必誠其意。

3、所謂治國必先齊其家者，其家不可教而能教人者，無之。故君子不出家而成教於國。孝者，所以事君也；弟者，所以事長也；慈者，所以使眾也。〈康誥〉曰：「如保赤子」，心誠求之，雖不中，不遠矣。未有學養子而後嫁者也！
一家仁，一國興仁；一家讓，一國興讓；一人貪戾，一國作亂。其機如此。此謂一言僨事，一人定國。堯、舜帥天下以仁，而民從之；桀、紂帥天下以暴，而民從之。其所令反其所好，而民不從。是故君子有諸己而後求諸人，無諸己，而後非諸人。所藏乎身不恕，而能喻諸人者，未之有也。故治國在齊其家。

《中庸》背誦：
1、 自誠明，謂之性；自明誠，謂之教。誠則明矣，明則誠矣。
唯天下至誠，為能盡其性；能盡其性，則能盡人之性；能盡人之性，則能盡物之性；能盡物之性，則可以贊天地之化育；可以贊天地之化育，則可以與天地參矣。

2、凡事豫則立，不豫則廢。言前定則不跲，事前定則不困，行前定則不疚，道前定則不窮。
在下位不獲乎上，民不可得而治矣；獲乎上有道：不信乎朋友，不獲乎上矣；信乎朋友有道：不順乎親，不信乎朋友矣；順乎親有道：反諸身不誠，不順乎親矣；誠身有道：不明乎善，不誠乎身矣。
誠者，天之道也；誠之者，人之道也。誠者不勉而中，不思而得，從容中道，聖人也。誠之者，擇善而固執之者也。
博學之，審問之，慎思之，明辨之，篤行之。有弗學，學之弗能，弗措也；有弗問，問之弗知，弗措也；有弗思，思之弗得，弗措也；有弗辨，辨之弗明，弗措也，有弗行，行之弗篤，弗措也。人一能之己百之，人十能之己千之。果能此道矣，雖愚必明，雖柔必強。

3、「君子素其位而行，不願乎其外。素富貴，行乎富貴；素貧賤，行乎貧賤；素夷狄，行乎夷狄；素患難，行乎患難：君子無入而不自得焉。
在上位不陵下，在下位不援上，正己而不求於人，則無怨。上不怨天，下不尤人。故君子居易以俟命，小人行險以徼幸。」
子曰：「射有似乎君子，失諸正鵠，反求諸其身。 」

4、 天命之謂性，率性之謂道，修道之謂教。道也者，不可須臾離也，可離非道也。
是故君子戒慎乎其所不睹，恐懼乎其所不聞。莫見乎隱，莫顯乎微。故君子慎其獨也。
喜怒哀樂之未發，謂之中；發而皆中節，謂之和；中也者，天下之大本也；和也者，天下之達道也。致中和，天地位焉，萬物育焉。
仲尼曰：「君子中庸，小人反中庸。君子之中庸也，君子而時中；小人之反中庸也，小人而無忌憚也。」

《論語》背誦：
1、〈季氏第十六〉
孔子曰：「益者三友，損者三友。友直，友諒，友多聞，益矣。友便辟，友善柔，友便佞，損矣。」
孔子曰：「益者三樂，損者三樂。樂節禮樂，樂道人之善，樂多賢友，益矣。樂驕樂，樂佚遊，樂宴樂，損矣。」
孔子曰：「侍於君子有三愆。言未及之而言，謂之躁，言及之而不言，謂之隱，未見顏色而言，謂之瞽。」
孔子曰：「君子有三戒。少之時，血氣未定，戒之在色；及其壯也，血氣方剛，戒之在鬥；及其老也，血氣既衰，戒之在得。」
孔子曰：「君子有三畏：畏天命，畏大人，畏聖人之言。小人不知天命而不畏也，狎大人，侮聖人之言。」
孔子曰：「生而知之者，上也；學而知之者，次也；困而學之，又其次也。困而不學，民斯（以）為下矣！」
孔子曰：「君子有九思：視思明，聽思聰，色思溫，貌思恭，言思忠，事思敬，疑思問，忿思難，見得思義。」

2、〈衛靈公第十五〉
子張問「行」。子曰：「言忠信，行篤敬，雖蠻貊之邦行矣；言不忠信，行不篤敬，雖州里行乎哉？立，則見其參於前也，在輿，則見其倚於衡也，夫然後行！」子張書諸紳。
子曰：「直哉史魚！邦有道，如矢，邦無道，如矢。君子哉蘧伯玉！邦有道，則仕，邦無道，則可卷而懷之。」
子曰：「可與言而不與之言，失人；不可與言而與之言，失言。知者不失人，亦不失言。」
子曰：「志士仁人，無求生以害仁，有殺身以成仁。」
子貢問為仁。子曰：「工欲善其事，必先利其器。居是邦也，事其大夫之賢者，友其士之仁者。」
顏淵問為邦。子曰：「行夏之時，乘殷之輅，服周之冕。樂則韶舞，放鄭聲，遠佞人。鄭聲淫，佞人殆。」

3、〈顏淵第十二〉
顏淵問「仁」。子曰：「克己復禮為仁。一日克己復禮，天下歸仁焉。為仁由己，而由仁乎哉？」顏淵曰：「請問其目？」子曰：「非禮勿視，非禮勿聽，非禮勿言，非禮勿動。」顏淵曰：「回雖不敏，請事斯語矣！」
仲弓問「仁」。子曰：「出門如見大賓；使民如承大祭；己所不欲，勿施於人；在邦無怨，在家無怨。」仲弓曰：「雍雖不敏，請事斯語矣！」
司馬牛問「仁」。子曰：「仁者，其言也訒。」曰：「其言也訒，斯謂之仁矣乎？」子曰：「為之難，言之得無訒乎？」
司馬牛問「君子」。子曰：「君子不憂不懼。」曰：「不憂不懼，斯謂之君子矣乎？」子曰：「內省不疚，夫何憂何懼？」

《孟子》背誦：
1、〈盡心章句上〉 
孟子曰：「孔子登東山而小魯，登泰山而小天下。故觀於海者難為水，遊於聖人之門者難為言。觀水有術，必觀其瀾。日月有明，容光必照焉。流水之為物也，不盈科不行；君子之志於道也，不成章不達。」
2、〈告子章句上〉
孟子曰：「無或乎王之不智也，雖有天下易生之物也，一日暴之、十日寒之，未有能生者也。吾見亦罕矣，吾退而寒之者至矣，吾如有萌焉何哉？今夫弈之為數，小數也；不專心致志，則不得也。弈秋，通國之善弈者也。使弈秋誨二人弈，其一人專心致志，惟弈秋之為聽。一人雖聽之，一心以為有鴻鵠將至，思援弓繳而射之，雖與之俱學，弗若之矣。為是其智弗若與？曰非然也。」

3、〈離婁章句上〉
孟子曰：「不仁者可與言哉？安其危而利其菑，樂其所以亡者。不仁而可與言，則何亡國敗家之有？有孺子歌曰：『滄浪之水清兮，可以濯我纓；滄浪之水濁兮，可以濯我足。』孔子曰：『小子聽之！清斯濯纓，濁斯濯足矣，自取之也。』夫人必自侮，然後人侮之；家必自毀，而後人毀之；國必自伐，而後人伐之。《太甲》曰：『天作孽，猶可違；自作孽，不可活。』此之謂也。」

4、〈公孫醜章句上〉
孟子曰：「人皆有不忍人之心。先王有不忍人之心，斯有不忍人之政矣。以不忍人之心，行不忍人之政，治天下可運之掌上。」
所以謂人皆有不忍人之心者，今人乍見孺子將入於井，皆有怵惕惻隱之心。非所以內交於孺子之父母也，非所以要譽於鄉黨朋友也，非惡其聲而然也。由是觀之，無惻隱之心，非人也；無羞惡之心，非人也；無辭讓之心，非人也；無是非之心，非人也。惻隱之心，仁之端也；羞惡之心，義之端也；辭讓之心，禮之端也；是非之心，智之端也。人之有是四端也，猶其有四體也。有是四端而自謂不能者，自賊者也；謂其君不能者，賊其君者也。

經文淺釋

經文：
孟子曰：「無或乎王之不智也，雖有天下易生之物也，一日暴之，十日寒之，未有能生者也。吾見亦罕矣，吾退而寒之者至矣，吾如有萌焉，何哉？今夫弈之為數，小數也；不專心致志，則不得也。弈秋，通國之善弈者也。使弈秋誨二人弈，其一人專心致志，惟弈秋之為聽。一人雖聽之，一心以為有鴻鵠將至，思援弓繳而射之，雖與之俱學，弗若之矣。為是其智弗若與？曰非然也。」

淺釋：
[bookmark: _GoBack]「無或乎王之不智也，」這裡的王指的是當時的齊宣王，並不是齊宣王他沒有智慧。「雖有天下易生之物也，」這裡孟子是打了個比方，他說雖然說這個天下有很多非常容易生長的植物或者說是草木。「一日暴之，十日寒之，」有一天用太陽去照耀他，但是這一天過後卻讓他遭受十天的寒冷。「未有能生者也。」就是說即便是再容易生長的草木，也是長不出來的。「吾見亦罕矣，吾退而寒之者至矣，」這是孟子講，自己見到齊宣王的次數其實非常的少，「寒」指的是一些奸臣和佞臣，孟子見完齊宣王後，這些奸臣和佞臣又會去阻礙齊宣王的智慧和仁義之心。所以是以這種植物來比作齊宣王，他並不是沒有智慧，而是被一些奸臣和佞臣所蒙蔽。只有孟子的一點點溫度是不能讓他的智慧被開發出來的。「吾如有萌焉何哉？」意思是說，連萌芽都生不出來。「今夫弈之為數，」這是孟子繼續打了個比方，「弈」是指博弈，下棋。「小數也；不專心致志，則不得也。」就是說這是一個小小的技術。但是這個技術如果不專心致志的去學習，是不能夠得到他的精髓的。「弈秋，通國之善弈者也。」弈秋是當時的一個非常會下棋，非常會博弈的人。「使弈秋誨二人弈，」讓他去教導兩個人學下棋。「其一人專心致志，惟弈秋之為聽。」一個人非常的專心的去聽弈秋講如何下棋。「一人雖聽之，一心以為有鴻鵠將至，思援弓繳而射之。」但是另一個人，他雖然耳朵上在聽弈秋講這個下棋，但他心裡卻想著：如果一會有一隻大雁、一隻鴻鵠飛過來，我要把他給射下來。「雖與之俱學，弗若之矣。」就是說，雖然他們同時在學習，但是這個後者是絕對跟不上前者的。「為是其智弗若與？」並不是說他的智慧，他的聰明不如前面的這個人。「曰非然也。」意思就是說不是的，不是他的智慧跟不上。

